Érdemes megjegyezni, hogy Franciaország, Olaszország és Spanyolország – az euróhamisítás által leginkább érintett tagállamok – idén ismét részesültek a Periklész program keretében vissza nem térítendő támogatásban. Rajtuk kívül Hollandia és Románia is kapott vissza nem térítendő támogatást a program részeként 2020-ban. Különös figyelmet érdemel a holland rendőrség, amely első alkalommal jelentkezett a Periklész 2020 programra. Ez is azt mutatja, hogy egyre több illetékes hatóság vesz részt kedvezményezettként a programban. Az erőfeszítéseik mind javítják az euró védelmét, ami az összes többi tagállam számára is előnyös.

2020-ban két konferencia, két szakmai képzés, két alkalmazotti csereprogram megvalósítására, egy tanulmányra, valamint az E-Grants migrációs projektre vállaltak kötelezettséget. Az intézkedésekre – az euró pénzhamisítás elleni védelméhez kapcsolódó konkrét igényektől függően – az Unió területén belül, illetve azon kívül is sor kerülhet. Létrehozása óta megerősödött a program keretében alkalmazott regionális megközelítés azáltal, hogy az intézkedések a világnak azokra a régióira is kiterjedtek, amelyek különösen fontosak a hamisítás elleni küzdelemben. A 2020. évre vonatkozóan vissza nem térítendő támogatást ítéltek oda olyan intézkedésekre, amelyekre Latin-Amerikában (ha a járványügyi korlátozások lehetővé teszik, Spanyolország egy képzési szemináriumot szervez Uruguayban, amelyre összesen 19 latin-amerikai országból érkeznek résztvevők), valamint Délkelet-Európában (a járványügyi helyzettől függően Románia háromnapos konferenciát szervez Bukarestben összesen 13 ország képviselőinek részvételével, beleértve az uniós tagállamokat és a régió országait is) kerül sor.

A program 2020. évi kötelezettségvállalásaiba bevont várható résztvevők származására és szakmai hátterére vonatkozó további információkat a Periklész programról szóló éves jelentés egy későbbi kiadása tartalmazza majd, melynek közzététele a Covid19-világjárvány alakulásának fényében végrehajtott intézkedésektől függ.

b.A 2020. évi éves munkaprogram intézkedéseinek áttekintése

A 2020. évi éves munkaprogram keretében vállalt Periklész-intézkedések átfogó áttekintése az I. mellékletben található. Ezen intézkedések részletesebb áttekintését a Periklész programról szóló éves jelentés egy későbbi kiadása tartalmazza majd, melynek közzététele a Covid19-világjárvány alakulásának fényében végrehajtott intézkedésektől függ.

3.A program előző költségvetései keretében vállalt intézkedések 2020. évi végrehajtása

2020-ban egy olyan, a Bizottság által megrendelt intézkedést hajtottak végre, amelyre a program előző költségvetései keretében tettek kötelezettségvállalást. A kezdeményezett intézkedés egy, az euróérmék védelmével kapcsolatos technikai képzés volt, amelyre 2020. március 3–5-én Belgrádban (Szerbia) került sor. Ezen intézkedés célja a következő volt: az euróérmék hamisításával kapcsolatos tudatosság növelése Szerbiában és a szomszédos országokban; a technikai kapacitás növelése Szerbiában; valamint a Szerbia és Montenegró közötti, illetve a Szerbia és az EU közötti együttműködés fokozása. Az intézkedés tükrözi, hogy a Periklész program folyamatos prioritásként tekinti a délkelet-európai regionális együttműködés javítását a pénzhamisítás elleni küzdelem érdekében.

A Covid19-világjárvány miatt összesen öt, Horvátország, Bulgária, Portugália és Olaszország illetékes hatóságai által tervezett és a 2019. évi pályázati felhívás részeként finanszírozott, 2020-ban esedékes intézkedést ütemeztek át 2021-re vagy későbbre. Ezen intézkedések részletesebb áttekintését a Periklész programról szóló éves jelentés egy későbbi kiadása tartalmazza majd, melynek közzététele a Covid19-világjárvány alakulásának fényében végrehajtott intézkedésektől függ.

4.Következtetések és további lépések

A Periklész 2020 program továbbra is a pénzhamisítás elleni küzdelem fontos és hatékony eszköze. A program képezi a tanulmányokhoz, az együttműködés fenntartásához és kialakításához, valamint az euróhamisítás elleni küzdelemben részt vevő szereplők között a bevált gyakorlatok cseréjéhez nyújtott támogatás alapját. Ezt alátámasztja az a tény is, hogy 2020-ban a teljes költségvetés 99,56 %-át kötötték le, bizonyítva a tagállamok érdeklődését a program iránt, valamint az is, hogy egyre több illetékes hatóság vesz részt kedvezményezettként a programban. A 2020. évi éves munkaprogram keretében tett kötelezettségvállalások tehát tükrözik a program félidős értékelésében megfogalmazott ajánlást, amely szerint ösztönözni kell az illetékes nemzeti hatóságok nagyobb mértékű részvételét a programban.

A Bizottság folyamatosan tájékoztatja az Euróhamisítási Szakértői Csoport (a továbbiakban: ECEG) szakértőit a program keretében támogatott intézkedésekről. 2020-ban két ECEG-találkozóra került sor. A program szorosan illeszkedik más releváns, uniós szintű programokhoz és intézkedésekhez, valamint nagymértékben kiegészíti azokat, mert középpontjában a szervezett bűnözés konkrét formája – nevezetesen az euróhamisítás – áll, és kizárólag ennek megelőzésére és az ellene való küzdelemre irányul. Ez igaz az Európai Szomszédságpolitika és a Csatlakozási Tárgyalások Főigazgatósága (DG NEAR) technikai segítségnyújtás és információcsere (TAIEX) eszközére, amelyet a leggyakrabban a csatlakozási tárgyalások támogatása során használnak, valamint a Migrációügyi és Uniós Belügyi Főigazgatóság (DG HOME) Belső Biztonsági Alapjának rendőrségi együttműködést támogató eszközére, amely a bűnmegelőzésre és a bűnözés elleni általános küzdelemre irányul.

A Bizottság, az Európai Parlament és a Tanács a következő elindította az arra irányuló jogalkotási eljárást, hogy a Periklész IV program 2020 után is folytatódjék a következő többéves pénzügyi keret részeként.

A program végrehajtásának eredményei és az ECEG által megvitatott újonnan jelentkező fenyegetések elemzése alapján a 2021. év prioritásai az alábbiak:

·a hamisított euró előállítása és terjesztése által különösen érintett tagállamok közötti együttműködés javítását célzó tevékenységek támogatása,